
Text rozhodnutia
Súd: Krajský súd Bratislava Spisová značka: 9Co/107/2014 Identifikačné číslo súdneho spisu: 1511223879 Dátum vydania rozhodnutia: 17. 07. 2014 Meno a priezvisko sudcu, VSÚ: JUDr. Roman Huszár ECLI: ECLI:SK:KSBA:2014:1511223879.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z jeho predsedu JUDr. Romana Huszára a členiek senátu JUDr. Magdalény Florekovej a JUDr. Zuzany Posluchovej v právnej veci navrhovateľa: Mestská časť Bratislava - Staré mesto, Vajanského nábrežie 3, Bratislava, IČO: 00 603 147, zastúpeného : LEGAL CARTEL, s.r.o., AK so sídlom Ľubinská 18, Bratislava, IČO : 36 677 175, proti odporcovi: V. Q., K.. XX.XX.XXXX, O. Y. XXXX/X, O., o zaplatenie 93,- € s príslušenstvom, na odvolanie navrhovateľa proti rozsudku Okresného súdu Bratislava V č. k. 14C/71/2012-103 zo dňa 23. apríla 2013, v pomere hlasov 3 : 0, takto r o z h o d o l : Odvolací súd napadnutý rozsudok súdu prvého stupňa p o t v r d z u j e. Odporcovi náhradu trov odvolacieho konania n e p r i z n á v a. o d ô v o d n e n i e : Napadnutým rozsudkom súd prvého stupňa zamietol návrh navrhovateľa, ktorým sa voči odporcovi domáhal zaplatenia istiny vo výške 93,- € s príslušenstvom titulom neuhradenia nákladov za odťah motorového vozidla odporcu. Zároveň prvostupňový súd rozhodol, že odporcovi náhradu trov konania nepriznáva. Vychádzal zo skutkového zistenia, že dňa 8.4.2011 bolo osobné motorové vozidlo zn. O. XXX J. Š.- E. na základe rozhodnutia príslušníka mestskej polície Bratislava - Staré Mesto ako splnomocneného zástupcu správcu komunikácie v zmysle Poverenia starostu Mestskej časti Bratislava Staré Mesto o zabezpečení odstraňovania vozidiel na území Mestskej časti Bratislava - Staré Mesto zo dňa 20.10.2009 odtiahnuté. Dôvodom odtiahnutia vozidla bolo státie v zákaze zastavenia. Odťah vykonal správca komunikácie prostredníctvom spoločnosti Car Towing, a.s. na základe dodatku č.3 k zmluve č.48/2006 o výkone odťahovej služby zo dňa 23.10.2006, ktorou obchodná spoločnosť ASTER spol. s r.o. zmluvou o predaji podniku predala časť podniku, ktorého predmetom činnosti je výkon odťahovej služby obchodnej spoločnosti Car Towing a.s., ktorá sa v zmysle § 477 Obch. zák. stala jej právny nástupcom. Dňa 8.4.2011 o 11,07 hod. odporca uvedené vozidlo prevzal od navrhovateľa spolu s protokolom o výdaji vozidla, kde bol vyzvaný aj na úhradu skutočných nákladov. Cenu núteného odťahu odporca navrhovateľovi nezaplatil. Prevádzkovateľom motorového vozidla A. O.-XXX J. bol v inkriminovanom čase odťahu odporca. Výkon núteného odťahu motorového vozidla navrhovateľ odvodzoval z ust. § 43 zák. č. 8/2009 Z. z. o cestnej premávke v plat. znení, zmluvy o výkone odťahovej služby č.48/2006 zo dňa 23.10.2006. I keď táto zmluva v spise založená nie je, súdu prvého stupňa bolo všeobecne známe z obdobných spisov, že podľa tejto zmluvy príkazca VEPOS Bratislava - Staré Mesto, Bratislava ( ktorého zriadilo dňom 1.2.1992 Miestne zastupiteľstvo Mestskej časti Bratislava -Staré Mesto, okrem iného i na výkon správy a údržby miestnych komunikácií III. a IV. triedy), splnomocnil príkazníka ASTER spol. s r.o. podľa Čl.3 bod 1/ tejto zmluvy , výkonom odstraňovania a následným premiestnením motorových vozidiel na území Mestskej časti Bratislava - Staré Mesto na cestách patriacich do správy. Mestská časť Bratislava - Staré Mesto uznesením č.124/2008 dňa 07.11.2008 zrušila k 31.12.2008 rozpočtovú organizáciu Mestskej časti Bratislava - Staré Mesto VEPOS s tým, že všetky práva a povinnosti zrušenej rozpočtovej organizácie VEPOS Bratislava - Staré Mesto prechádzajú na zriaďovateľa - Mestskú časť Bratislava - Staré Mesto. Podľa Čl.5 ods.1 cit. zmluvy náklady spojené s odťahovaním, prenájmom, skladovaním, strážením, evidenciou, príjmom a výdajom vozidiel znáša prevádzkovateľ vozidla. Súčasne podľa Čl.5 bodu 3/ príkazca postupuje pohľadávky podľa § 524 Obč. zák. na príkazníka, ktoré vzniknú v súvislosti s výkonom činnosti podľa tejto zmluvy. Z Dodatku č. 3 k zmluve č. 48/2006 o výkone odťahovej služby zo dňa 23.10.2006 je zrejmé, že obchodná spoločnosť ASTER spol. s r.o. zmluvou o predaji podniku predala časť podniku, ktorého predmetom činnosti je výkon odťahovej služby obchodnej spoločnosti Car Towing a.s., ktorá sa v zmysle § 477 Obch. zák. stala jej právny nástupcom. Súčasne starosta Mestskej časti Bratislava Staré Mesto poveril Mestskú políciu hlavného mesta SR Bratislavy zabezpečiť výkon rozhodovania o odstránení vozidiel podľa § 43 ods.1 a ods.4 písm. a/ a b/ zák. NR SR č.8/2009 Z. z. o cestnej premávke v nadväznosti na rozhodnutie primátora hl. mesta SR Bratislavy č. 3/2009 o zabezpečení odstraňovania vozidiel. Po právnej stránke súd prvého stupňa posúdil vec podľa § 4b ods. 1, § 3d ods. 3, § 3d ods. 5 písm. d/ zák. č. 135/1961 Zb. o pozemných komunikáciách (cestný zákon), § 43 ods.1, 4, 5 zák. č. 8/2009 Z. z. o cestnej premávke a dospel k záveru, že pre posúdenie veci bolo právne významné, či uskutočnené odtiahnutie vozidla odporcu bolo možné považovať za odtiahnutie, ktoré vykonala obec (§ 43 ods.5 zák.č.8/2009 Z.z. v plat.znení o cestnej premávke a o zmene a doplnení niektorých zákonov). Podľa súdu prvého stupňa Car Towing,a.s.. nie je právnická osoba obcou (mestom Bratislava) pre tento účel založená alebo zriadená. Argumentoval tým, že vozidlo odporcu v danom prípade nebolo odtiahnuté správcom komunikácie a ani subjektom, ktorý bol výlučne na tento zásah do práv odporcu oprávnený v zmysle § 43 ods. 1 - 5 zák.č.8/2009 Z.z. Zmluva o výkone odťahovej služby zo dňa 23.10.2006 je preto neplatný právny úkon (§ 39 Obč. zák.) v spojení s jeho dodatkom č. 3 zo dňa 13.11.2009 k zmluve č. 48/2006 , lebo správca komunikácie ňou v rozpore so zákonom previedol výkon verejnej správy na inú právnickú osobu, než na takú, ktorá bola na tento účel navrhovateľom založená alebo zriadená. Navrhovateľ sa preto na základe neplatného právneho úkonu nemôže voči odporcovi domáhať náhrady nákladov súvisiacich s odstránením vozidla a jeho zabezpečením až po jeho výdaj prevádzkovateľovi. O trovách konania súd prvého stupňa rozhodol podľa § 142 ods. l O.s.p. (zásady úspechu odporcu v konaní) a náhradu trov konania odporcovi nepriznal, nakoľko mu trovy prvostupňového konania nevznikli. Proti tomuto rozsudku podal v zákonom stanovenej lehote odvolanie navrhovateľ. Súdu prvého stupňa vytkol, že na základe vykonaných dôkazov dospel k nesprávnym skutkovým zisteniam a nesprávne vec právne posúdil. Napadnutý rozsudok považoval v plnom rozsahu za nesprávny. Mal za to, že výklad ustanovenia § 43 zákona č. 8/2009 Z. z. o cestnej premávke, spôsobom aký ho podáva súd prvého stupňa, by viedol k rôznym absurdnostiam a je nesprávny. Doslovný výklad ustanovenia § 43 ZCP súdom je podľa navrhovateľa neúmerne reštriktívny a v priamom rozpore so zmyslom, účelom a cieľom zákonodarcu uvádzaného aj v dôvodovej správe a v danom prípade vôbec nie je namieste. Podľa navrhovateľa zmluva č. 48/2006 Z . z. o výkone odťahovacej služby uzatvorená dňa 23.10.2006 v znení dodatku č. 3 zo dňa 13.11.2009 neodporuje zákonu č. 8/2009 Z. z. o cestnej premávke, ani inému všeobecne záväznému právnemu predpisu Slovenskej republiky a nejde o neplatný právny úkon, pričom navrhovateľ je spore aktívne vecne legitimovaný. Z týchto dôvodov (podrobnejšie rozvedených v samotnom odvolaní) sa navrhovateľ s rozsudkom súdu prvého stupňa nestotožnil, považoval ho za nesprávny a žiadal, aby odvolací súd napadnutý rozsudok súdu prvého stupňa zmenil tak, že zaviaže odporcu zaplatiť navrhovateľovi sumu vo výške 93 € s úrokom z omeškania vo výške 9% ročne zo sumy 93 € od 24.04.2011 do zaplatenia a trovy konania pozostávajúce zo zaplateného súdneho poplatku a trov právneho zastúpenia, a to všetko do 3 dní od právoplatnosti rozsudku. Zároveň si navrhovateľ uplatnil voči odporcovi aj trovy odvolacieho konania. K odvolaniu navrhovateľa sa odporca písomne nevyjadril. Krajský súd v Bratislave ako súd odvolací (§ 10 ods. 1 O.s.p.) preskúmal vec v napadnutom ( t.j. v celom ) rozsahu podľa § 212 ods. 1 O.s.p., bez nariadenia ústneho odvolacieho pojednávania podľa § 214 ods. 2 O.s.p. Postupom na základe ustanovenia § 156 ods. 3 O.s.p. v spojení s § 211 ods. 2 O.s.p. vo veci verejne vyhlásil rozsudok, pričom dospel k záveru, že odvolaniu navrhovateľa nemožno priznať úspech, pretože súd prvého stupňa náležite zistil skutkový stav v zmysle § 153 ods. 1 O.s.p., vec posúdil správne po právnej stránke a svoje rozhodnutie i náležitým spôsobom odôvodnil (§ 157 ods. 2 a 3 O.s.p.). Podľa ustanovenia § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd sa stotožnil aj s odôvodnením jeho rozhodnutia (§ 219 ods. 2 O.s.p.), pričom námietky navrhovateľa uplatnené v odvolaní nepovažoval za dôvodné. Spornosť súdenej veci je založená na posúdení otázky, či spoločnosť ASTER, spol. s r.o. bola oprávnená na odstránenie vozidla s poukazom na ustanovenie § 43 zákona č. 8/2009 Z.z. o cestnej premávke a či spoločnosťou Car Towing, a.s. uskutočnené odtiahnutie vozidla odporcu bolo možné považovať za odtiahnutie, ktoré vykonala obec prípadne právnická osoba ňou na tento účel založená lebo zriadená. V obdobnej veci, kde predmetom konania bolo zaplatenie nákladov spojených s výkonom odtiahnutia, rozhodoval Najvyšší súd SR, ktorý v rozhodnutí sp. zn. 3 Cdo 70/2003 uviedol : „ Správca miestnej komunikácie ( § 3d ods.5 písm. c) zákona č. 135/1961 Zb. v znení neskorších predpisov ) pri odstraňovaní vozidla z komunikácie vystupuje ako orgán verejnej moci ( správy ) a nemôže právomoci správcu komunikácie zmluvne previesť na iný podnikateľský subjekt, a to ani po stránke technickej ( čo sa týka samotného výkonu odstránenia vozidla ). Odstrániť vozidlo z miestnej komunikácie je oprávnená vykonať buď obec sama ( správa komunikácie ), alebo právnická osoba ňou na tento účel založená alebo zriadená.“ Aj keď vyššie citovaný rozsudok Najvyššieho súdu SR nie je prameňom práva a právny názor v ňom obsiahnutý, nie je pre odvolací súd v preskúmavanej veci záväzný, odvolací súd sa s týmto názorom Najvyššieho súdu SR stotožňuje. Odstránenie vozidla bez súhlasu prevádzkovateľa je vážnym zásahom do vlastníckych práv, ktorý je prípustný len na základe zákona. Ustanovenie § 40 zákona o premávke na pozemných komunikáciách spadá do oblasti verejného ( správneho práva ), nevznikajú v súvislosti so správou týchto komunikácií súkromnoprávne, ale verejnoprávne vzťahy. Odstránenie vozidla nie je súkromnoprávnym aktom, pri ktorom by prichádzalo do úvahy zastúpenie podnikateľským subjektom, alebo zmluvné poverenie, v zmysle ktorého by bol podnikateľský subjekt oprávnený pôsobiť v oblasti verejnoprávnych vzťahov. Správca cesty pri odstraňovaní vozidla vystupuje ako orgán verejnej moci ( správy ), ktorý nesie v plnom rozsahu zodpovednosť za jej výkon a nemôže ju zmluvne previesť na iného, a to ani po stránke technickej ( čo sa týka samotného výkonu odtiahnutia vozidla ). Takéto oprávnenie, vzhľadom na povahu vzťahu, v rámci ktorého má k nemu dôjsť, je oprávnená vykonať buď len obec sama alebo právnická osoba ňou pre tento účel založená alebo zriadená. V zmysle § 4b zákona č. 135/1961 Zb. o pozemných komunikáciách ( ďalej len „cestný zákon“) sú miestnymi komunikáciami všeobecne prístupné a užívané ulice, parkoviská vo vlastníctve obcí a verejné priestranstva, ktoré slúžia miestnej doprave a sú zaradené do siete miestnych komunikácii. Podľa § 3d ods.5 písm. d) cestného zákona vykonávajú správu pozemných komunikácii ak ide o prejazdné úseky ciest vo vlastníctve obce, o miestne komunikácie a účelové komunikácie vo vlastníctve obce - obce, prípadne právnické osoby nimi na tento účel založené alebo zriadené. Odvolací súd zastáva názor, že prvostupňový súd správne dospel k záveru, že pre posúdenie veci je právne významné, či spoločnosťou Car Towing, a.s. uskutočnené odtiahnutie vozidlo odporcu bolo možné považovať za odtiahnutie, ktoré vykonala obec prípadne právnická osoba ňou na tento účel založená lebo zriadená. Rovnako správne potom dospel k záveru, že Car Towing, a.s. nie je ani obec a ani právnická osoba obcou ( mestom Bratislava ) pre tento účel založená alebo zriadená, a preto nebola oprávnená vykonať odťah motorového vozidla odporcu. S poukazom na právnu argumentáciu súdu prvého stupňa uvedenú v odôvodnení napadnutého rozsudku, s ktorou sa odvolací súd plne stotožňuje, je potom zrejmé, že navrhovateľ sa nemôže úspešne domáhať zaplatenia nákladov za odťah motorového vozidla odporcu. S poukazom na vyššie uvedené skutočnosti má odvolací súd zato, že námietky navrhovateľa uplatnené v odvolaní sú právne irelevantné. Vzhľadom na ustálenú judikatúru Najvyššieho súdu SR odvolací súd nevidel žiadny dôvod rozhodnúť o návrhu navrhovateľa inak, než v súlade so zaužívanou súdnou praxou, preto napadnutý rozsudok súdu prvého stupňa podľa § 219 ods. 1, 2 O.s.p. ako vecne správny potvrdil. O náhrade trov odvolacieho konania rozhodol odvolací súd podľa § 224 ods. 1 v spojení s § 142 ods. 1 O.s.p. a odporcovi, ktorý mal v odvolacom konaní plný úspech, náhradu trov odvolacieho konania nepriznal, nakoľko mu žiadne nevznikli. Poučenie: Proti tomuto rozsudku nie je možné podať odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1511223879.1 (dáta aktuálne k 14. 11. 2026). Záväzné je znenie zverejnené súdom.




